**О Б А В Е Ш Т Е Њ Е**

**у вези са опорезивањем прихода по основу пружања угоститељских услуга у домаћој радиности и сеоском туристичком домаћинству од стране физичког лица**

1. **Приходи по основу пружања угоститељских услуга**

Приходима од угоститељских услуга сматрају се приходи које физичко лице оствари од пружања угоститељских услуга у угоститељском објекту домаће радиности и објекту сеоског туристичког домаћинства, сагласно члану 84б Закона о порезу на доходак грађана („Службени гласник РС”, бр. 24/01......и 95/18).

1. **Порески обвезник**

Порески обвезник је физичко лице које остварује приходе по основу пружања угоститељских услуга у угоститељском објекту домаће радиности и објекту сеоског туристичког домаћинства.

**3.** **Пореска основица и пореска стопа**

Пореску основицу за календарску годину чини износ 5% просечне месечне зараде по запосленом у Републици Србији у години која претходи години за коју се утврђује порез, помножен бројем индивидуалних лежајева, односно камп парцела (из Решења о категоризацији објеката домаће радиности и сеоског туристичког домаћинства које категорише надлежни орган јединице локалне самоуправе, на основу чл. 18, 20. и 30. до 35. Закона о угоститељству - „Службени гласник“ број 17/19) и одговарајућим коефицијентом према категорији туристичког места.

Приход по основу пружања угоститељских услуга у домаћој радиности и сеоском туристичком домаћинству опорезује се по стопи од 20%, која се примењује на пореску основицу.

**4. Пореска пријава**

Пореска пријава за утврђивање пореза по основу прихода од пружања угоститељских услуга подноси се на Обрасцу ППДГ-4Р - Пореска пријава за утврђивање пореза на приход од пружања угоститељских услуга (у даљем тексту: пореска пријава), који је прописан Правилником о обрасцима пореских пријава за утврђивање пореза на доходак грађана који се плаћа по решењу („Службени гласник РС”, бр. 90/17, 38/18 и 20/19).

Уз пореску пријаву подноси се прилог са подацима о угоститељском објекту. Подаци о угоститељском објекту исказују се на Обрасцу - Прилог 1.

Пореску пријаву порески обвезник може да поднесе у електронском облику или у писменом облику - непосредно или путем поште.

У електронском облику пореска пријава се подноси употребом електронских сервиса Пореске управе, на начин прописан правилником којим се уређује подношење пореске пријаве електронским путем.

У писменом облику пореску пријаву порески обвезник подноси организационој јединици Пореске управе надлежној за територију на којој се налази угоститељски објекат.

Обвезник пореза по основу прихода од пружања угоститељских услуга који у току године почне да пружа угоститељске услуге дужан је да поднесе пореску пријаву у року од 15 дана од дана правноснажности решења којим се објекат домаће радиности и сеоског туристичког домаћинства разврстава у одговарајућу категорију у складу са законом којим се уређује угоститељство.

Обвезник који је током године поднео пореску пријаву и код кога се не промене елементи који су од значаја за висину пореске обавезе за наредну годину, није дужан да поднесе пореску пријаву за наредну годину. 54126

Међутим, уколико у току године дође до промене елемената који су од значаја за висину пореске обавезе, обвезник је дужан да о томе обавести надлежни порески орган. Наиме, у том случају обвезник је дужан да у року од 15 дана од настанка промене поднесе пореску пријаву и Прилог 1.

У случају када обвезник у току године престане да пружа угоститељске услуге, дужан је да о томе обавести надлежни порески орган тако што ће да поднесе пореску пријаву у року од 15 дана од дана када престане да пружа угоститељске услуге.

**5. Утврђивање и наплата пореза**

Порез на приходе по основу пружања угоститељских услуга у складу са законима којима се уређују туризам и угоститељство, утврђује се и плаћа на основу решења надлежног пореског органа.

До доношења решења о утврђивању пореза за текућу годину, обвезници пореза дужни су да плаћају порез у висини обавезе која одговара износу пореза утврђеног решењем за претходну годину.

Обвезник који у току године започне пружање угоститељских услуга дужан је да плаћа порез почев за наредни квартал у односу на онај у коме је почео да пружа услуге.

У случају када у току године дође до промене елемената који су од значаја за висину пореске обавезе, порески орган решењем утврђује нову пореску обавезу која се плаћа почев за наредни квартал у односу на квартал у коме је дошло до промене елемената од значаја за висину пореске обавезе.

Када у току године обвезник престане да пружа угоститељске услуге, дужан је да изврши пореску обавезу закључно за квартал у коме је престао да пружа услуге.

Порез на приходе по основу пружања угоститељских услуга, плаћа се у року од 15 дана од дана истека квартала.

Имајући у виду наведено, на пример, ако је обвезник почео са обављањем делатности 10. јула 2019. године (трећи квартал), пореска обавеза за 2019. годину настаје почев за четврти квартал 2019. године (октобар-децембар). То значи да би пореску обавезу за 2019. годину обвезник био дужан да плати само за четврти квартал 2019. године. У конкретном случају, био би дужан да порез плати најкасније до 15. јануара 2020. године (15 дана по истеку четвртог квартала).

**6. Утврђивање пореске обавезе за 2019. годину**

Имајући у виду да се одредбе Закона о порезу на доходак грађана које се односе на приходе од угоститељских услуга примењују почев **од 1. јула 2019. године, то значи да ће се пореска обавеза за 2019. годину утврдити за период од шест месеци (јул-децембар 2019. године)**.

С тим у вези дат је пример начина обрачуна пореза за 2019. годину за обвезника који остварује приходе по основу пружања угоститељских услуга узимајући у обзир елементе потребне за утврђивање пореза, и то:

1) 5% од просечне месечне зараде по запосленом у Републици Србији у 2018. (години која претходи години за коју се утврђује порез);

2) податак о просечној месечној заради по запосленом за 2018. годину;

3) број индивидуалних лежајева, односно камп парцела (исказана је обавеза по једном лежају, односно камп парцели);

4) коефицијенти према категорији туристичког места,

5) пореска стопа 20%.

Податак о просечној месечној заради по запосленом објављује Републички завод за статистику.

Просечна зарада за 2018. годину износи 68.629 динара и податак је објављен у „Службеном гласнику РС”, број 13/19 од 28. фебруара 2019. године.

Коефицијенти према категорији туристичког места утврђени су Правилником о условима, критеријумима и елементима за опорезивање прихода по основу пружања угоститељских услуга, који је објављен у „Службеном гласнику РС”, број 45/19 од 21. јуна 2019. године.

Подаци о категорисаним туристичким местима објављују се на сајту Министарства трговине, туризма и телекомуникација - <https://mtt.gov.rs/turizam-i-turisticka-inspekcija/turisticka-mesta/>.

**7. Утврђивање пореске обавезе за 2020. годину**

За обвезника који је започео обављање делатности у 2019. години па наставља да је обавља и у 2020. години, пореска обавеза утврђује се на годишњем нивоу, тј. за период јануар - децембар 2020. године.

Међутим, у случају када обвезник започне са обављањем делатности у току године, на пример у првом кварталу 2020. године, с обзиром да је дужан да плаћа порез почев за наредни квартал у односу на онај у коме је почео да пружа услуге, то значи да порез плаћа почев од другог квартала те године.

**Табела - Обрачун пореске обавезе по основу прихода од угоститељских услуга у домаћој радиности**

**и сеоском туристичком домаћинству од стране физичких лица,**

**за период јул-децембар 2019. године**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ред. бр.** | **Категорије туристичког места** | **Коефи-**  **цијенти** | **Просечна месечна зарада по запосленом за 2018. годину** | **Проценат од просечне месечне зараде** | **Број индиви-дуалних лежајева/**  **камп парцела** | **Опорезиви приход за 2019. годину по једном индивидуалном лежају/камп парцели** | **Поре-ска стопа** | **Утврђени порез за 2019. годину** | **Утврђени порез по кварталу** | **Порез за период јул-децембар 2019. по једном индивидуалном лежају/камп парцели у РСД** |
|  | 1 | 2 | 3 | 4 | 5 | 6 (3x4x5x2) | 7 | 8 (6x7) | 9 (8 / 4 квартала) | 10 (9 x 2 квартала) |
| 1. | I категорија | 5,00 | 68.629 | 5% | 1 | 68.629 x 5% x 1 x 5,00 = 17.157,25 | 20% | 3.431,45 | 857,86 | **1.715,73** |
| 2. | II категорија | 4,25 | 68.629 x 5% x 1 x 4,25 = 14.583,66 | 2.916,73 | 729,18 | **1.458,37** |
| 3. | III категорија | 3,50 | 68.629 x 5% x 1 x 3,50 = 12.010,08 | 2.402,02 | 600,50 | **1.201,01** |
| 4. | IV категорија | 2,50 | 68.629 x 5% x 1 x 2,50 = 8.578,63 | 1.715,73 | 428,93 | **857,86** |
| 5. | Објекти у некатегорисаним туристичким местима | 2,00 | 68.629 x 5% x 1 x 2,00 = 6.862,90 | 1.372,58 | 343,14 | **686,29** |

**Илустративни пример обрачуна на дан 1. јула 2019. године:**

Пример обрачуна пореза на доходак грађана за период **јул-децембар 2019. године** - приходи по основу пружања угоститељских услуга у домаћој радиности и сеоском туристичком домаћинству од стране физичких лица, када према подацима из Решења о категоризацији објекта домаће радиности и сеоског туристичког домаћинства обвезник има нпр. 10 категорисаних индивидуалних лежајева:

|  |
| --- |
| **у** **туристичком месту I категорије (нпр. Београд)**  Износ пореза **за период јул-децембар 2019. године**  по једном индивидуалном лежају: **1.715,73 РСД**  Број категорисаних индивидуалних лежаја**: 10**  **Износ укупног пореза за период јул-децембар 2019. године**  за 10 лежајева у туристичком месту I категорије: **17.157,30 РСД** |
| **у туристичком месту II категорије (нпр. Крагујевац)**  Износ пореза **за период јул-децембар 2019. године**  по једном индивидуалном лежају: **1.458,37 РСД**  Број категорисаних индивидуалних лежаја**: 10**  **Износ укупног пореза за период јул-децембар 2019. године**  за 10 лежајева у туристичком месту II категорије: **14,583,70 РСД** |
| **у** **туристичком месту III категорије (нпр. Сомбор)**  Износ пореза **за период јул-децембар 2019. године**  по једном индивидуалном лежају: **1.201,01 РСД**  Број категорисаних индивидуалних лежаја**: 10**  **Износ укупног пореза за период јул-децембар 2019. године**  за 10 лежајева у туристичком месту III категорије: **12.010,10 РСД** |
| **у туристичком месту IV категорије (нпр. Кучево)**  Износ пореза **за период јул-децембар 2019. године**  по једном индивидуалном лежају: **857,86 РСД**  Број категорисаних индивидуалних лежаја**: 10**  **Износ укупног пореза за период јул-децембар 2019. године**  за 10 лежајева у туристичком месту IV категорије: **8.578,60 РСД** |
| **у некатегорисаном туристичком месту**  Износ пореза **за период јул-децембар 2019. године**  по једном индивидуалном лежају: **686,29 РСД**  Број категорисаних индивидуалних лежаја**: 10**  **Износ укупног пореза за период јул-децембар 2019. године**  за 10 лежајева у некатегорисаном туристичком месту: **6.862,90 РСД** |